
Høringsspillinnspill til Helsereformutvalget
1. Det samiske perspektivet er et strukturelt reformspørsmål
Helsereformutvalgets arbeid berører grunnleggende spørsmål om hvordan framtidens helse- og omsorgstjeneste skal organiseres, styres, finansieres og samhandle på tvers av tjenestenivåene. Disse strukturene har direkte betydning for statens mulighet til å sikre den samiske befolkningen likeverdige og forsvarlige helse- og omsorgstjenester. Det samiske perspektivet må derfor inngå som en integrert del av reformarbeidet.
Samiske pasienter mottar heller ikke hovedsakelig helsehjelp gjennom Sámi Klinihkka eller SÁNAG/SANKS. De møter fastlegeordningen, legevakten, hjemmesykepleien, sykehjemmene, DPS-ene, fødeavdelingene og sykehusene. Hvordan disse tjenestene organiseres, finansieres og samhandler, har direkte betydning for kvaliteten på tjenestene til den samiske befolkningen.
Dersom samisk medbestemmelse, finansiering og urfolksrettigheter ikke inngår i grunnlaget for reformarbeidet, er det fare for at urfolksperspektivet igjen behandles som et særskilt tillegg i etterkant, i stedet for som en integrert del av utviklingen av framtidens helse- og omsorgstjeneste.
Ekspertutvalget for samiske spesialisthelsetjenester og Helsereformutvalget har ulike, men komplementære roller. Ekspertutvalget skal vurdere statens rettslige og folkerettslige forpliktelser og anbefale modeller for samiske spesialisthelsetjenester. Helsereformutvalget må vurdere hvordan de overordnede styrings-, finansierings- og organisasjonsstrukturene må innrettes for at slike modeller og forpliktelser skal kunne realiseres.
Hvis ingen av utvalgene vurderer denne sammenhengen, oppstår et styringsmessig tomrom mellom statens forpliktelser og hvordan disse faktisk skal gjennomføres i helse- og omsorgstjenesten.

2. Internasjonale urfolksrettigheter og statens ansvar
Sametinget har gitt innspill i arbeidet med Verdens helseorganisasjons (WHO) Global Plan of Action for the Health of Indigenous Peoples (2027–2040).
Planen bygger på en helhetlig tilnærming der urfolks helse ikke begrenses til tilgang til tjenester, men omfatter urfolksledelse, medbestemmelse, styring, institusjonell kapasitet, bærekraftig finansiering og kulturtrygge tjenester. Urfolksperspektivet må derfor integreres i overordnede styrings- og reformprosesser og ikke behandles utelukkende gjennom særskilte fagutredninger.
Sametinget mener særlig følgende prinsipper er relevante for Helsereformutvalgets arbeid:
· Urfolksledelse og samstyring: Samisk innflytelse må sikres i utvikling, styring, gjennomføring og evaluering av helsepolitikken.
· Forutsigbar og bærekraftig finansiering: Nasjonale samiske funksjoner må ha finansieringsordninger som skjermer dem mot kortsiktige regionale og lokale prioriteringer.
· Kulturtrygghet: Språk og kultur må forstås som en integrert del av kvalitet og pasientsikkerhet, ikke som tilleggshensyn.

3. Rettslig grunnlag og retten til medbestemmelse
Nasjonale helsemyndigheter er gjennom norsk rett og folkeretten forpliktet til å sikre likeverdige helse- og omsorgstjenester til den samiske befolkningen. Relevante rettslige rammer omfatter blant annet:
· Grunnloven § 108
· ILO-konvensjon nr. 169, særlig artikkel 25
· FNs erklæring om urfolks rettigheter (UNDRIP)
· pasient- og brukerrettighetsloven § 3-5
· sameloven kapittel 3, særlig § 3-5
· helseforetaksloven § 35
· helse- og omsorgstjenesteloven § 3-10
ILO-konvensjon nr. 169 artikkel 25 fastslår at staten skal sikre tilfredsstillende helsetjenester for urfolk eller stille til rådighet ressurser som gjør det mulig for urfolk å utforme og tilby slike tjenester under eget ansvar og kontroll.
For Sametinget innebærer dette to sentrale prinsipper.
For det første krever likeverdighet reell tilpasning. Tilgjengelighet for samiske pasienter kan ikke vurderes utelukkende ut fra geografi, volum og kostnad. Tjenestene må også være språklig og kulturelt tilgjengelige, tillitsskapende og faglig forsvarlige.
For det andre krever statens ansvar institusjonell kapasitet og samisk innflytelse. Dette forutsetter langsiktige samiske fagmiljøer og organisatoriske strukturer som gir reell mulighet til å påvirke utvikling, prioritering og gjennomføring av tjenester.
UNDRIP understreker urfolks rett til aktiv deltakelse i utvikling og utforming av helseprogrammer som angår dem. Samisk medbestemmelse må derfor forstås som et styringsspørsmål og ikke bare som brukermedvirkning. Sametingets rolle som folkevalgt urfolksorgan må ivaretas på de nivåene der strategiske, økonomiske og strukturelle beslutninger tas.

4. Sannhets- og forsoningskommisjonen: behov for strukturelle endringer
Helsereformutvalget bør legge funnene og anbefalingene fra Sannhets- og forsoningskommisjonen til grunn for sitt arbeid.
Kommisjonens dokumentasjon viser hvordan fornorskningspolitikken og historiske erfaringer fortsatt påvirker tilliten til offentlige tjenester. Framtidige organisasjons-, styrings- og finansieringsmodeller må derfor vurderes ikke bare ut fra effektivitet og ressursbruk, men også ut fra deres evne til å bygge tillit, styrke samisk innflytelse og motvirke konsekvensene av historisk urett.
Spørsmål om samisk organisering, styring og institusjonell kapasitet er på denne bakgrunn også en del av statens ansvar for reell og varig forsoning.

5. Samisk medbestemmelse er et styringsspørsmål
Sametinget har ved flere anledninger behandlet organisering, styring og autonomi for samiske spesialisthelsetjenester, blant annet i sak 028/20 Fremtidig utvikling av samiske spesialisthelsetjenester og sak 07/22 Samiske spesialisthelsetjenester – Organisering av Sámi Klinihkka.
Sametingets plenum har lagt til grunn at dagens organisering ikke i tilstrekkelig grad sikrer samisk innflytelse over planlegging, utforming og organisering av tjenester som er etablert for å ivareta samiske språk-, kultur- og helsebehov. Det er derfor behov for modeller som gir sterkere institusjonell autonomi og samisk beslutningsmyndighet på strategisk nivå.
Dette understøttes også av Helse Nords tidligere strategiarbeid. I strategien Spesialisthelsetjenester til den samiske befolkningen framgår det at likeverdige spesialisthelsetjenester forutsetter at tilbudet er tilrettelagt pasientens språklige og kulturelle bakgrunn. Strategiarbeidet har også pekt på behovet for å utrede organisasjonsmodeller som gir samiske helsetjenester sterkere autonomi.

6. Likeverdige tjenester, kvalitet og forsvarlighet
Likeverdige tjenester innebærer mer enn lik formell tilgang til helsehjelp. Tjenestene må være tilgjengelige, forståelige og faglig forsvarlige også for den samiske befolkningen.
Språk og kultur må derfor forstås som en integrert del av kvaliteten i helse- og omsorgstjenesten. Manglende språk- og kulturkompetanse kan blant annet føre til misforståelser mellom pasient og behandler, svakere grunnlag for diagnostikk og kliniske vurderinger, redusert tillit og mindre treffsikre tjenester. For samiske pasienter må derfor språk- og kulturkompetanse forstås som en grunnleggende forutsetning for likeverdige og faglig forsvarlige helse- og omsorgstjenester.
Andre utvalg kan vurdere klage- og tilsynsordninger etter at feil har skjedd. De kan imidlertid ikke alene reformere de overordnede strukturene som påvirker pasientsikkerheten, herunder organiseringen av fastlegeordningen, tjenestenes ansvar for utdanning og kompetanseutvikling eller samhandlingsmodellene mellom tjenestenivåene. Dersom målene om kvalitet, likeverdige tjenester, sammenhengende pasientforløp og reell oppfyllelse av pasientrettighetene skal nås, må Helsereformutvalgets vurderinger av organisering, styring, finansiering og oppgavefordeling omfatte de strukturelle forholdene som påvirker pasientsikkerheten. Dette er forhold som naturlig faller innenfor utvalgets mandat.

7. Nasjonale samiske helsetjenester krever nasjonale rammer
Samiske helsetjenester er et nasjonalt ansvar. I dag er Sámi Klinihkka og SÁNAG/SANKS organisatorisk underlagt Finnmarkssykehuset HF. Det innebærer at nasjonale samiske funksjoner konkurrerer om ressurser og prioriteringer innenfor samme struktur som lokale klinikker og avdelinger.
Dagens organisering skaper flere utfordringer:
· Henvisnings- og pasientflyt: Det er ikke mulig å henvise pasienter direkte til Sámi klinihkka. Henvisningene går via Finnmarkssykehuset som administrerer henvisningene, noe som ofte medfører at samiske pasienter henvises til andre klinikker, ofte med lange avstander, og at det samiske spesialisttilbudet blir mindre synlig og tilgjengelig. 
· Ingen investerings- eller eiendomsråderett: Klinikken mangler investeringsbudsjett eller budsjett for medisinsk-teknisk utstyr, og har heller ikke driftsbudsjett for egne lokaler, da bygningene eies og driftes sentralt av Finnmarkssykehuset.
· Overstyring av samiske rekrutteringsbehov: Samiske fagmiljøer har ikke tilstrekkelig råderett til å definere språk- og kulturkompetanse som krav i egne rekrutteringsprosesser.
· Forskning og innovasjon: Ettårige budsjettmekanismer er dårlig tilpasset flerårige forsknings- og kompetanseløp.
Utfordringene som er beskrevet ovenfor, kan ikke løses gjennom endringer i de samiske helsetjenestene alene. De springer i stor grad ut av hvordan helse- og omsorgstjenesten er organisert, styrt og finansiert. Sametinget mener derfor at disse forholdene må inngå i Helsereformutvalgets vurderinger.
Ekspertutvalget for samiske spesialisthelsetjenester har et viktig og nødvendig oppdrag med å vurdere statens forpliktelser overfor samene som urfolk på helseområdet og anbefale modeller for utvikling og organisering av samiske spesialisthelsetjenester. Utfordringene som Sámi Klinihkka og SÁNAG/SANKS står overfor, går imidlertid utover organiseringen av de samiske spesialisthelsetjenestene. De berører overordnede styrings-, finansierings- og samhandlingsstrukturer i hele helse- og omsorgstjenesten.

Sametinget vil særlig framheve tre forhold:
a. Foretaksmodellen og fullmaktsstrukturen er Helsereformutvalgets kjerneområde
Flere av utfordringene for de samiske helsetjenestene følger av de overordnede styrings- og fullmaktsstrukturene i spesialisthelsetjenesten. Begrenset økonomisk og administrativ råderett, foretaksinterne prioriteringer og plasseringen av nasjonale samiske funksjoner innenfor ett lokalt helseforetak er konsekvenser av hvordan systemet er organisert.
Ekspertutvalget kan vurdere behovet for å anbefale alternative modeller for samiske spesialisthelsetjenester. Helsereformutvalget har på sin side mandat til å vurdere de overordnede organisasjons- og styringsmodellene i helse- og omsorgstjenesten. Dersom framtidige modeller for samiske helsetjenester skal kunne realiseres, må derfor også de strukturene som regulerer fullmakter, ansvar og styringslinjer vurderes.
b. Finansieringen av nasjonale samiske funksjoner
Dagens utfordringer handler ikke bare om størrelsen på bevilgningene, men også om hvordan finansieringssystemet er innrettet. Når nasjonale samiske funksjoner og øremerkede midler inngår i foretaksinterne prioriteringer og innsparingskrav, blir nasjonale oppgaver sårbare for den økonomiske situasjonen i ett enkelt helseforetak.
Det samme gjelder forskning, innovasjon og kompetanseutvikling. Ettårige budsjettregimer og begrensede muligheter til å disponere midler over flere år er dårlig tilpasset langsiktige forsknings- og kompetanseløp. Dette svekker muligheten til å bygge stabile samiske fagmiljøer og langsiktig forsknings- og utviklingskompetanse.
Sametinget mener derfor at Helsereformutvalget må vurdere finansieringsmodeller som sikrer at midler til nasjonale samiske oppgaver faktisk brukes til formålet, og at nasjonale kompetansefunksjoner kan planlegges og utvikles langsiktig. Dette kan innebære behov for større grad av skjerming, øremerking eller egne finansieringslinjer for nasjonale samiske funksjoner.
c. Samhandlingen mellom kommune- og spesialisthelsetjenesten
Samiske spesialisthelsetjenester er avhengige av velfungerende kommunale helse- og omsorgstjenester. Pasientforløpet starter som regel i kommunen, og manglende språk- og kulturkompetanse, ustabilitet i fastlegeordningen eller svak samhandling i primærleddet får direkte konsekvenser for både pasientene og spesialisthelsetjenesten.
Ekspertutvalgets hovedoppdrag er knyttet til samiske spesialisthelsetjenester. Helsereformutvalget har derimot et helhetlig mandat som omfatter både kommune- og spesialisthelsetjenesten og samhandlingen mellom nivåene. Spørsmål om utdannings- og kompetanseansvar, fastlegeordningen, oppgavefordeling og framtidige samhandlingsmodeller må derfor også vurderes i lys av behovene til den samiske befolkningen.
Dersom flere oppgaver flyttes fra spesialisthelsetjenesten til kommunene uten at kommunenes kapasitet og samiske språk- og kulturkompetanse styrkes samtidig, kan reformen forsterke eksisterende forskjeller i kvalitet, tilgjengelighet og pasientsikkerhet.
Sametinget mener derfor at Ekspertutvalgets og Helsereformutvalgets arbeid må forstås som komplementært.

8. Samhandling, utdanningsplikt og kompetanse
Samiske pasientforløp går på tvers av kommune- og spesialisthelsetjenesten. Kompetanseutfordringene kan derfor ikke behandles som et spørsmål for spesialisthelsetjenesten alene.
Sametinget mener derfor at Helsereformutvalget bør vurdere:
· et tydeligere lovfestet ansvar for utdanning og kompetanseutvikling også i kommunene
· krav til kompetanse om samisk språk, kultur og kulturtrygghet på tvers av tjenestenivåene
· samiske lokalmedisinske sentre som språklig og kulturelt funksjonelle knutepunkter
· modeller for delte stillinger og fagteam på tvers av kommuner og spesialisthelsetjenesten.

9. Samisk tolketjeneste og pasientsikkerhet
Tolking er en nødvendig del av et forsvarlig helsetilbud, men kan ikke erstatte samiskspråklig helsepersonell eller språk- og kulturkompetente tjenester. Et omfattende behov for tolk er også et uttrykk for manglende tilgang til samiskspråklig helsepersonell.
Ansvaret for forsvarlig kommunikasjon ligger hos tjenesten og helsepersonellet, ikke hos pasienten. Det må derfor etableres systemer som gjør at behovet for tolk identifiseres og håndteres uten at ansvaret skyves over på den enkelte pasient.
Dette er særlig viktig i lys av fornorskningshistorien. Pasienter kan vegre seg for å be om tolk, undervurdere eget behov eller mestre norsk godt i dagliglivet, men likevel ha behov for morsmålet i situasjoner som gjelder alvorlig sykdom, smerte eller psykisk helse.
Den nasjonale samiske tolketjenesten må derfor inngå som en integrert del av framtidige samhandlingsmodeller mellom kommuner og sykehus.
Sametinget anbefaler at utvalget vurderer:
1. systematisk opplæring av helsepersonell i bruk av tolk som et pasientsikkerhets- og kvalitetstiltak
2. registrering av foretrukket språk i pasientadministrative systemer og rutiner for bestilling av kvalifisert tolk
3. digital og organisatorisk integrering av samiske tolketjenester på tvers av kommune- og spesialisthelsetjenesten.

10. Rekruttering, innovasjon og nye organisasjonsmodeller
Sametinget mener reformarbeidet må åpne for nye organisatoriske løsninger også for samiske helsetjenester.
En særlig utfordring er knappheten på personell med trippelkompetanse – kombinasjonen av fagkompetanse, samisk språkkompetanse og kulturkompetanse. Denne kompetansen er avgjørende for det nasjonale oppdraget og må verdsettes særskilt i utdannings-, rekrutterings- og stabiliseringstiltak.
Helsereformutvalget bør blant annet vurdere:
· samisk representasjon i relevante styringsorganer
· samiske fagteam og ambulante team på tvers av kommune- og spesialisthelsetjenesten
· delte stillinger mellom primærhelsetjenesten og spesialisthelsetjenesten

11. Avsluttende anbefaling
Sametinget mener at Helsereformutvalget må se på:
· hvordan sikre samisk medbestemmelse på strategisk nivå
· stabile nasjonale rammer for samiske helsetjenester
· hvordan styrke samisk språk- og kulturkompetanse gjennom hele pasientforløpet
· utdannings- og kompetanseansvaret på tvers av primær- og spesialisthelsetjenesten
Dersom Helsereformutvalget fastholder at spørsmål om samisk medbestemmelse, organisering, rekruttering og styringsinnflytelse ligger utenfor mandatet, mener Sametinget at utvalget må redegjøre eksplisitt for hvordan statens forpliktelser overfor samene som urfolk er ivaretatt i de styrings-, finansierings-, samhandlings- og organisasjonsmodellene som foreslås.
Sametinget ber om at disse spørsmålene behandles samlet i et eget kapittel om samisk og urfolks helse i utvalgets endelige utredning.

